**Α Ν Α Κ Ο Ι Ν Ω Σ Η**

**ΥΠΟΥΡΓΕΙΟΥ ΕΡΓΑΣΙΑΣ, ΠΡΟΝΟΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

Το Υπουργικό Συμβούλιο ενέκρινε χθες 22 Ιουλίου 2021 την πρόταση της Υπουργού Εργασίας, Πρόνοιας και Κοινωνικών Ασφαλίσεων για την προκήρυξη του Σχεδίου με τίτλο «**Σχέδιο Επιχορήγησης Διακοπών Χαμηλοσυνταξιούχων σε Ξενοδοχεία των Ορεινών Θερέτρων και του Πύργου Τυλληρίας κατά την περίοδο Σεπτεμβρίου – Δεκεμβρίου 2021**», βάσει του οποίου θα επιχορηγείται πλήρως η διαμονή με πλήρη διατροφή για συνταξιούχους με χαμηλά εισοδήματα, για διακοπές σε θέρετρα των ορεινών περιοχών και του Πύργου Τυλληρίας.

Το Σχέδιο θα λειτουργήσει για την περίοδο από 1/9/2021 μέχρι 22/12/2021 ή μέχρι εξαντλήσεως του σχετικού κονδυλίου και θα καλύπτει 4ήμερη διαμονή (3 νύχτες) με πλήρη διατροφή, από Παρασκευή ως Δευτέρα και από Τρίτη έως Παρασκευή. Δικαιούχοι του Σχεδίου είναι:

1. δικαιούχοι του Σχεδίου Ενίσχυσης Συνταξιούχων με Χαμηλά Εισοδήματα (χαμηλοσυνταξιούχοι που λαμβάνουν τη μικρή επιταγή),
2. χαμηλοσυνταξιούχοι που είναι δικαιούχοι του Ελάχιστου Εγγυημένου Εισοδήματος,
3. συνταξιούχοι με ετήσιο εισόδημα μέχρι €15.500 για μονήρεις και,
4. συνταξιούχοι με ετήσιο εισόδημα μέχρι €20.000 για οικογένειες καθώς και σε εξαρτώμενα τους πρόσωπα, όπως αυτά καθορίζονται στο Σχέδιο Ενίσχυσης Συνταξιούχων με Χαμηλά Εισοδήματα .

Η δαπάνη για υλοποίηση του Σχεδίου για τη συμμετοχή 3.200 περίπου προσώπων εκτιμάται στις πεντακόσιες χιλιάδες ευρώ ( €500.000) .

Δικαιούχοι του Σχεδίου που περιλαμβάνονται στις πιο πάνω κατηγορίες θα πρέπει απαραίτητα να είναι οι μόνιμα διαμένοντες στο νησί , οι οποίοι

< Έχουν εμβολιαστεί με εμβόλιο κατά του Covid-19 με τουλάχιστον μια

δόση.

< Έχουν αναρρώσει από τον ιό μέχρι και 180 ημέρες πριν την παραμονή

τους στο κατάλυμα.

Στόχος του Σχεδίου, είναι αφενός η παροχή ποιοτικών υπηρεσιών προς τους χαμηλοσυνταξιούχους αλλά επίσης και η στήριξη των ορεινών θερέτρων του τόπου μας, τα οποία με τη λειτουργία τους προσφέρουν σημαντικό αριθμό θέσεων εργασίας σε περιοχές εκτός των αστικών κέντρων, ενισχύουν το τουριστικό προϊόν της Κύπρου κατά τους χειμερινούς μήνες βοηθώντας με αυτό τον τρόπο στην επέκταση της τουριστικής περιόδου και με τη λειτουργία τους στηρίζουν σε σημαντικό βαθμό τις κοινότητες εντός των οποίων δραστηριοποιούνται.

Όσον αφορά στη διαδικασία υποβολής αίτησης, το Υπουργείο Εργασίας, Πρόνοιας και Κοινωνικών Ασφαλίσεων θα ενημερώσει τους δικαιούχους σύντομα, μόλις οριστικοποιηθούν οι διαδικασίες αναφορικά με την εφαρμογή του Σχεδίου.

**23 Ιουλίου 2021**